Albatros Flugzeugwerke

**Albatros-Flugzeugwerke GmbH** buvo Berlyno priemiestyje Johanisthalyje įsikūrusi Vokietijos aviacijos įmonė, veikusi 1909–1931 m., Pirmojo pasaulinio karo metu gaminusi vienus geriausių to meto kovinių lėktuvų – Albatros D.III ir Albatros D.V.

## Įkūrimas ir veiklos pradžia

Įmonę **Albatros Werke GmbH** 1909 m. pabaigoje Berlyno priemiestyje Johanisthalyje įkūrė Enno Walther Huth ir (1875–1964) ir Otto Wiener (1873–1941). Pirmuoju "Albatros Werke" orlaiviu tapo pagal licenciją gamintas prancūziškas monoplanas „Antoinette".

Sekančiu modeliu tapo licencinės Etrich Taube monoplano kopijos, taip pat naudojant tą pačią platformą gamintas biplanas Doppeltaube.

1912 m. pagaminti 5 „Albatros F-2" – prancūziško „Farman III" biplano kopijos (todėl indeksui buvo naudojama raidė „F“) su įgulai skirta gondola ir vokišku Argus vienaeiliu varikliu, vietoje prancūziško „Gnome" rotacinio variklio. Keturis iš šių orlaivių įsigijo Bulgarija, juos naudojusi 1912–1913 m. Balkanų karuose. Vienas šių orlaivių 1912 m. spalio 16 d. atliko pirmą kovinio bombardavimo misiją Europos žemyne.
## Heinkelio ir Theleno laikotarpis

1912–1914 m. vyriausiu „Albatros" konstruktoriumi buvo Ernstas Heinkelis. Šiuo laikotarpiu įmonė pradėjo gaminti dviviečius bombonešius ir žvalgybinius lėktuvus. Įmonėje taip pat įsidarbino Robertas Thelenas, projektavęs vienviečius naikintuvus. „Albatros“ išgarsėjo dėl jo suprojektuotų ir gamintų vienų geriausių Pirmojo Pasaulinio karo naikintuvų – tokių, kaip „Albatros D.III" ar „Albatros D.V".

1914 m. balandžio mėnesį Albatros Schneidemühl mieste, Poznanės provincijoje (dabartinė Pila, Lenkija) įkūrė dukterinę įmonę *[[Ostdeutsche Albatros-Werke]]*). Joje buvo gaminami įvairūs Albatros modeliai, o nuo 1918 m. – Fokker D.VII. 1916 m. rugsėjį  Friedrichshagen vietovėje (nuo 1920 m. – Berlyno Köpenick rajone) įkūrė dar vieną gamyklą, gaminusią sklandytuvus.

Įmonėje karo pradžioje dirbo 830 darbuotojų, 1918 m. lapkričio mėn. – virš 5000. Pirmojo Pasaulinio karo metu ji pagamino daugiau nei 10 300 lėktuvų.

## Priverstinis susijungimas su Focke-Wulf 1931 m
Po Pirmojo pasaulinio karo Albatros tęsė darbą pagrindinėje gamykloje. Įmonei pradžioje vadovavo vyriausias konstruktorius Rudolfas Schubertas, o nuo 1926 m. – Walteris Blume. Įmonė 1924 m. sukūrė vienvietį žemasparnį sportinį lėktuvą „L 59“ su konsoliniu sparnu ir penkių cilindrų „Siemens & Halske Sh 4“ 45 kW galios radialiniu varikliu. Buvo pastatytas tik vienas egzempliorius, kurį tais pačiais metais sekė dvivietis „L 60“ su „Siemens & Halske Sh 5“ (62 kW) ir „L 66“ bei „L 66a“. 1925 m. įmonė sukūrė lengvąj lėktuvą „L.I 67“ ir, Albatros B.II pagrindu, – mokomąjį biplaną „L 68“. Juos gamino tik 150 darbuotojų. Vėliau buvo pradėti gaminti modeliai L 82 ir L 101.

Dėl pasaulinės ekonomikos krizės „Albatros“ neteko valstybės dotacijų ir įmonė atsidūrė ant bankroto ribos. Spaudžiama vyriausybės, „Albatros“ 1931 m. rugsėjo mėn. susijungė su „Focke-Wulf-Flugzeugbau AG“. Pradžioje visa įmonė vadinosi „Focke-Wulf-Albatros“.

## Orlaiviai

## Literatūra

* (DE) Enzo Angelucci, Paolo Matricardi: *Flugzeuge von den Anfängen bis zum 1. Weltkrieg.* Wiesbaden 1976, .
* (DE) John F. Connors: *Albatros Fighters in Action.* Carrollton 1981, .
*(DE) Die letzten Albatrosse – Im Dunstkreis der Reichswehr. In: *FliegerRevue.* Juli 2009, S. 58–61.
* (DE) Günter Kroschel, Helmut Stützer: *Die deutschen Militärflugzeuge 1910–18.* Lohse-Eissing, Wilhelmshaven 1977, .
* (DE) Kenneth Munson: *Bomber 1914–1919. Patrouillen- und Aufklärungsflugzeuge.* Orell Füssli, Zürich 1968.
* (PL) Mateusz Kabatek, Robert Kulczyński. *Pilskie zakłady lotnicze Albatros*. „Aeroplan”. 1(130)/2018, s. 14–19. Warszawa: Agencja Lotnicza Altair Sp. z o.o. ISSN 1232-8839
* (DE) Kenneth Munson: *Kampfflugzeuge, Jagd- und Trainingsflugzeuge 1914–19.* Zürich 1968.
* (DE) Heinz J. Nowarra: *Die Entwicklung der Flugzeuge 1914–18.* München 1959.
* (DE) Peter Schiemer: *Die Albatros(Oeffag) Jagdflugzeuge der k.u.k. Luftfahrtruppen.* Weishaupt Verlag, Graz
* (DE) Günter Schmitt: Transpress, Berlin 1980, .

## Išnašos